Wildsplaas-tragedie: Sesjarige skiet maatjie doodArgieffoto ŉ Sesjarige meisie het Saterdagmiddag by ŉ privaat wildreservaat naby Bela-Bela (Warmbad) glo per ongeluk haar sesjarige maatjie met haar oupa se vuurwapen doodgeskiet. Kol. Ronel Otto, ŉ woordvoerder van die Limpopo-polisie, het Maandag aan Maroela Media gesê die tragedie het by ‘n wildsreservaat afgespeel. “Die dogtertjie van Johannesburg het by haar oupa en ouma kom kuier vir die naweek,” het Otto gesê. Die dogtertjie of haar grootouers se name mag nie genoem word nie om haar identiteit te beskerm omdat sy nog minderjarig is. Die oupa het glo sy .38-rewoler die Vrydagaand uit die kluis gehaal om hulself te beskerm, nadat daar vermoedelik diewe buite hul huis was. Die oupa het die vuurwapen aan die ouma gegee om haarself te beskerm terwyl die oupa en veiligheidswagte die oortreders gesoek het. Ná die voorval is die vuurwapen glo onder klere in die egpaar se kas gebêre en hulle het glo vergeet om die wapen weer in die kluis te bêre. Die dogtertjie het Saterdag die vuurwapen in die hande gekry. Sy en die slagoffer, Sibongile Moima wat op die plaas saam haar ouers gewoon het, was al van kleintyd af maats. “Die oupa het ŉ skoot hoor afgaan toe hy rugby gekyk het. Toe hy gaan ondersoek instel het besef sy kleinkind het Moima per ongeluk in die gesig geskiet,” het Otto gesê. Moima is op die toneel dood. Die oupa was glo so geskok dat hy ná die voorval homself wou hang. Otto het gesê die polisie ondersoek ŉ saak van moord en die direkteur van openbare vervolging (DOV) sal oor die saak beslis. Beraders is ook na die reservaat gestuur om Moima se ouers en die egpaar by te staan. Die oupa moet Maandag in die Bela-Bela-landdroshof verskyn op aanklag van die nalatige hantering van ’n vuurwapen. “Ons weet die gesin is geskok, maar ons moet ongelukkig die oupa onder die vuurwapenwet vervolg vir moontlike onveilige hantering of nalatige gebruik van ŉ vuurwapen.”